Seun (8) dood nadat taxi vlam vatFoto: SAPD ŉ Agtjarige seun is Woensdag dood nadat die minibus-taxi waarin hy was, vlam gevat en hy “onherkenbaar verbrand” het. Die Gautengse polisie het gesê die voorval het omstreeks 13:50 aan die Wes-Rand op die ou Randfonteinpad in die rigting van Azaadville gebeur. Die bestuurder van die taxi het aan die polisie gesê die bestuurder in die motor agter hom het sy kopligte vir hom geflits onderwyl hulle aan die ry was. Die taxibestuurder het van die pad afgetrek en die venster afgedraai, waarna die bestuurder van die motor hom gewaarsku het dat daar vlamme uit die agterkant van die taxi kom. Die taxibestuurder het uitgeklim en gesien dat daar vlamme by die enjin uitkom. Foto: SAPD Volgens die bestuurder het hy gehardloop om sand te kry om die brand te blus, maar op pad terug het hy ŉ ontploffing gehoor en gesien hoe die hele taxi in vlamme gehul was. Die seun, die enigste insittende in die taxi, is in die voertuig vasgekeer en het doodgebrand. Die polisie het bevestig ŉ geregtelike doodsondersoek sal gedoen word.